o klimatskim promjenama

Dugo željeno rashlađenje u zemlji u četvrtak se pretvorilo u nevrijeme i niz oluja koje su rušila stabla, krovove i plastenike. Ciklona Bruno donijela je pljuskove, tuču, pijavice i valove koji su potapali brodice.

"Ovakve vremenske nepogode dio su klimatskih promjena koje se događaju već sad", rekao je klimatolog Zvonimir Katušin za 24 sata koji je cijeli život proveo radeći za Državni hidrometeorološki zavod.

Dodao je da se u skoroj budućnosti predviđa zatopljenje na globalnoj razini od dva Celzijeva stupnja. Projekcije DHMZ-a do 2040. u Hrvatskoj previđaju porast temperature od 0,6 stupnjeva zimi te jedan stupanj ljeti. Budućnost je alarmantna jer do 2070. bi se temperatura u nekim dijelovima zemlje mogla povisiti za čak tri stupnja Celzijevih, a to bi moglo dovesti do mogućih katastrofa.

"Ako temperature u budućnosti narastu oko četiri stupnja, u nekim dijelovima svijeta više se neće moći živjeti. To će potaknuti nove migracije ljudi. Tu više ne govorimo o milijunima, nego o milijardama ljudi", pojašnjava Katušin.

"Zbog manjka padalina i viših temperatura, neki dijelovi Hrvatske postat će nalik pustinji. Klima će nam postati sve sličnija oceanskoj. Temperature u Jadranu će također biti više nego danas. Zato će ribari vjerojatno, više nego danas, loviti sve više vrsta riba koje inače obitavaju u puno toplijim tropskim morima", zaključio je klimatolog Zvonimir Katušin.